Պատրիկ Կուտրոնե

**Պատրիկ Կուտրոնե** (, , ), իտալացի պրոֆեսիոնալ ֆուտբոլիստ։ Ներկայումս Վուլվերհեմպտոն Ուոնդերերսից վարձավճարով հանդես է գալիս Ֆիորենտինայի և Իտալիայի ազգային հավաքականի կազմում։ Խաղում է կենտրոնական հարձակվողի դիրքում։

## Ակումբային կարիերա
### Միլան
Կուտրոնեն Միլանի ակադեմիայի սան է։ Իր առաջին պրոֆեսիոնալ պայմանագիրը կնքեց 2015 թվականի մարտին։ 2017 թվականի հունվարին նա տեղափոխվեց ակումբի առաջին թիմ։ Իր պրոֆեսիոնալ դեբյուտը նշեց մայիսի 21-ին՝ փոխարինելով Ժերար Դեուլոֆեուին Բոլոնյայի դեմ խաղում։ Ամռանը Կուտրոնեն երկարաձգեց իր պայմանագիրը Միլանի հետ մինչև 2021 թվականը։

Իր առաջին գոլը պրոֆեսիոնալ կարիերայում Կուտրոնեն խփեց 2017 թվականի օգոստոսի 3-ին՝ Եվրոպայի Լիգայի որակավորման երրորդ փուլի ԿՍ Ունիվերսիտատյայի դեմ խաղում։ Սերիա A-ում իր առաջին գոլը խփեց օգոստոսի 20-ին՝ Կրոտոնեի դեմ խաղում՝ այս խաղում դառնալով նաև գոլային փոխանցման հեղինակ։ Առաջին հանդիպումը Եվրոպայի Լիգայի խմբային փուլում անցկացրեց սեպտեմբերի 28-ին՝ Ռիեկայի դեմ խաղում և գոլի հեղինակ դառնալով այս հանդիպման վերջին րոպեին։

2017 թվականի նոյեմբերի 23-ին Կուտրոնեն դուբլ ձևակերպեց Եվրոպայի Լիգայի Աուստրիա Վիեննայի դեմ խաղում։ Դեկտեմբերի 27-ին նա խփեց Իտալիայի գավաթի Ինտեր Միլանի դեմ հանդիպման միակ գնդակը խաղի լրացուցիչ ժամանակում՝ 1-0 հաշվով հաղթանակ պարգևելով իր թիմին։ 2018 թվականի փետրվարի 10-ին իտալացին դուբլ ձևակերպեց ՍՊԱԼ-ի դեմ խաղում։

2018 թվականի փետրվարի 15-ին Կուտրոնեն գոլի և գոլային փոխանցման հեղինակ դարձավ Եվրոպայի Լիգայի 1/16 եզրափակչի Լուդոգորեցի դեմ խաղում։ Մայիսի 9-ին նա թիմի մեկնարկային կազմում խաղադաշտ դուրս եկավ Իտալիայի գավաթի եզրափակչի Յուվենտուսի դեմ խաղում, սակայն Միլանը պարտվեց 4-0 հաշվով։ Մայիսի 20-ին իտալացին 2 գոլի և 1 գոլային փոխանցման հեղինակ դարձավ Ֆիորենտինայի դեմ խաղում։ 2017-18 մրցաշրջանում Կուտրոնեն անցկացրեց 46 հանդիպում՝ դառնալով 18 գոլի և 5 գոլային փոխանցման հեղինակ։

2018 թվականի ամռանը Միլանը վարձավճարով գնեց Գոնսալո Իգուաինի տրանսֆերը, ինչի պատճառով Կուտրոնեն սկսեց ավելի քիչ խաղաժամանակ ստանալ։ Օգոստոսի 31-ին նա գոլ խփեց Ռոմայի դեմ հանդիպման ավելացված ժամանակում՝ 2-1 հաշվով հաղթանակ պարգևելով իր թիմին։ Հոկտեմբերի 4-ին իտալացին դուբլ ձևակերպեց Եվրոպայի Լիգայի խմբային փուլի Օլիմպիակոսի դեմ խաղում։ Հոկտեմբերի 15-ին Կուտրոնեն երկարաձգեց իր պայմանագիրը Միլանի հետ մինչև 2023 թվականը։ 2018 թվականի հոկտեմբերի 25-ին իտալացին գոլի հեղինակ դարձավ Եվրոպայի Լիգայի Ռեալ Բետիսի դեմ խաղում։

Հոկտեմբերի 28-ին Կուտրոնեն գոլի և գոլային փոխանցման հեղինակ դարձավ Սամպդորիայի դեմ խաղում։ 2019 թվականի հունվարի 12-ին իտալացին դուբլ ձևակերպեց Իտալիայի գավաթի Սամպդորիայի դեմ հանդիպման ավելացված ժամանակում՝ օգնելով իր թիմին հաղթել 2-0 հաշվով և անցնել մյուս փուլ։ Հունվարի 16-ին նա խաղադաշտ դուրս եկավ Իտալիայի սուպերգավաթի Յուվենտուսի դեմ խաղում, սակայն Միլանը պարտվեց 1-0 հաշվով։ Հունվարի 23-ին իտալական ակումբը գնեց Կշիշտոֆ Պյոնտեկի տրանսֆերը, և Կուտրոնեն կորցրեց իր դիրքը թիմի հիմնական կազմում։ Միլանի կազմում նա անցկացրեց 90 հանդիպում՝ դառնալով 27 գոլի և 7 գոլային փոխանցման հեղինակ։

### Վուլվերհեմպտոն Ուոնդերերս
2019 թվականի հուլիսի 30-ին Կուտրոնեն 4 տարվա պայմանագիր կնքեց Վուլվերհեմպտոն Ուոնդերերսի հետ։ Ակումբը նրա համար վճարեց 16 միլիոն ֆունտ ստերլինգ։ Իր դեբյուտը նշեց օգոստոսի 8-ին՝ փոխարինելով Դիոգո Ժոտային Եվրոպայի Լիգայի որակավորման երրորդ փուլի Փյունիկի դեմ խաղում և գոլային փոխանցում տալով Ռուբեն Նևեշին հանդիպման վերջին րոպեին։ Առաջին հանդիպումը Պրեմիեր Լիգայում Կուտրոնեն անցկացրեց օգոստոսի 11-ին՝ Լեսթեր Սիթիի դեմ խաղում։ Օգոստոսի 15-ին իտալացին 2 գոլային փոխանցման հեղինակ դարձավ Եվրոպայի Լիգայի Փյունիկի դեմ պատասխան խաղում։ Իր առաջին գոլը Վուլվսի կազմում խփեց սեպտեմբերի 14-ին՝ Չելսիի դեմ խաղում։ Դեկտեմբերի 4-ին Կուտրոնեն գոլ խփեց Վեստ Հեմի դեմ խաղում՝ օգնելով իր թիմին հաղթել 2-0 հաշվով։ Իր առաջին մրցաշրջանում նա անցկացրեց 24 հանդիպում Վուլվսի կազմում՝ դառնալով 3 գոլի և 4 գոլային փոխանցման հեղինակ։

2020 թվականի հունվարի 10-ին Կուտրոնեն 18 ամսվա վարձավճարով միացավ Ֆիորենտինային։ Իր դեբյուտը ակումբի կազմում նշեց հունվարի 20-ին՝ փոխարինելով Ֆեդերիկո Կյեզային ՍՊԱԼ-ի դեմ խաղում։ Իր առաջին գոլը խփեց հունվարի 25-ին՝ Իտալիայի գավաթի Ատալանտայի դեմ խաղում։

## Միջազգային կարիերա
Կուտրոնեն ներկայացրել է Իտալիան բոլոր տարիքային երիտասարդական հավաքականներում։ 2015 թվականին նա մինչև 17 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 5 հանդիպում և գոլի հեղինակ դառնալով խմբային փուլի Նիդերլանդների դեմ խաղում։ 2016 թվականին Կուտրոնեն մասնակցեց Եվրոպայի Մ19 առաջնությանը՝ խաղադաշտ դուրս գալով 4 խաղում։ Իտալիան հասավ մրցաշարի եզրափակիչ, որտեղ 4-0 հաշվով պարտվեց Ֆրանսիային։ 2019 թվականի հունիսին նա Իտալիայի մինչև 21 տարեկանների հավաքականի կազմում մասնակցեց Եվրոպայի առաջնությանը՝ անցկացնելով 3 հանդիպում և գոլի հեղինակ դառնալով խմբային փուլի Բելգիայի դեմ խաղում։

Իտալիայի ազգային հավաքական Կուտրոնեն առաջին անգամ հրավիրվեց 2018 թվականի մարտին՝ Անգլիայի և Արգենտինայի դեմ ընկերական խաղերի համար։ Իր դեբյուտը ազգային հավաքականում նշեց մարտի 23-ին՝ փոխարինելով Չիրո Իմմոբիլեին Արգենտինայի դեմ խաղում։

## Կարիերայի վիճակագրություն
### Ակումբային վիճակագրություն
*2020 թվականի հունվարի 16-ի դրությամբ*

### Միջազգային վիճակագրություն
*2020 թվականի հունվարի 16-ի դրությամբ*

## Ծանոթագրություններ

## Արտաքին հղումներ
* Կուտրոնեի պաշտոնական Ֆեյսբուքի էջը
* Կուտրոնեի պաշտոնական Ինստագրամի էջը
* Կուտրոնեն transfermarkt-ում
* Կուտրոնեն soccerbase.com-ում
* Կուտրոնեն WhoScored.com կայքում
* Կուտրոնեն Պրեմիեր Լիգայի պաշտոնական կայքում
* Կուտրոնեն ՈՒԵՖԱ-ի պաշտոնական կայքում

Կատեգորիա:Իտալացի ֆուտբոլիստներ
Կատեգորիա:Իտալիայի հավաքականի ֆուտբոլիստներ
Կատեգորիա:Լա Լիգայի ֆուտբոլիստներ
Կատեգորիա:Կոմոյի ֆուտբոլիստներ
Կատեգորիա:Միլանի ֆուտբոլիստներ
Կատեգորիա:Պրեմիեր Լիգայի ֆուտբոլիստներ
Կատեգորիա:Վուլվերհեմպտոն Ուոնդերերսի ֆուտբոլիստներ
Կատեգորիա:Տղամարդկանց ֆուտբոլի հարձակվողներ
Կատեգորիա:Ֆիորենտինայի ֆուտբոլիստներ
Կատեգորիա:Վալենսիայի ֆուտբոլիստներ
Կատեգորիա:Էմպոլիի ֆուտբոլիստներ
Կատեգորիա:Պարմայի ֆուտբոլիստներ